钦定古今图书集成/方舆汇编/职方典/第1360卷 > 《中秋月夜同允宁经之登观山即景赋此》
## 钦定古今图书集成/方舆汇编/职方典/第1360卷 > 《中秋月夜同允宁经之登观山即景赋此》

江用世

携屐屏驺从，凌波渡虎谿。凉飔斜霭发，明月落山低。
曲沼影留竹，长松路暗蹊。老僧云外见，宿鸟树边栖。
古寺悬灯照，高峰入眼迷。渔舟疑汎汎，霓羽觉凄凄。
把酒听丝竹，临风坐阮嵇。喜逢星拱北，还羡斗横西。
一片冰壶朗，千年金镜齐。丹砂随处好，《勾漏》未须题。